Source: https://www.union.sk/rocne-zuctovanie-2011
Timestamp: 2020-01-21 02:20:53+00:00

Document:
Ročné zúčtovanie pre rok 2011 - www.union.sk
Ročné zúčtovanie pre rok 2011
S blížiacim sa termínom na vykonanie ročného zúčtovania zdravotného poistenia (RZZP) za rok 2011 pripravila Union zdravotná poisťovňa, a. s., pre svojich poistencov a platiteľov poistného vzorové príklady a vzory listov, ktoré bude písomne zasielať (na doručenku do vlastných rúk) a oznamovať výsledky ročného zúčtovania poistného za rok 2011, či už pôjde o preplatok alebo nedoplatok.
Týmto chce Union zdravotná poisťovňa, a. s., napomôcť svojim poistencom či platiteľom poistného, aby z doručeného oznámenia o výsledku ročného zúčtovania poistného za rok 2011 vedeli identifikovať hlavne:
výšku dosiahnutého príjmu,
výšku vymeriavacích základov,
výšku poistného,
výšku dane, ak sa zrážala,
samotný výsledok ročného zúčtovania,
bankové spojenie potrebné k úhrade nedoplatku,
informáciu o tom, kedy a akým spôsobom dostanú preplatok,
dokedy a kam môžu zasielať námietky voči výkazu nedoplatkov,
dokedy a kam môžu zasielať nesúhlasné stanovisko k oznámeniu o výsledku ročného zúčtovania,
rozpis výpočtu výsledku a prostredníctvom neho si samostatne vypočítať výsledok,
či zdravotná poisťovňa voči ním eviduje za predchádzajúce obdobie iné nedoplatky,
výšku preddavkov na obdobie roka 2013, v prípade ak ide o SZČO
Modelové príklady k ročnému zúčtovaniu poistného za rok 2011:
Preplatok ako výsledok RZZP
- modelový príklad
- vzorový list
Nedoplatok ako výsledok RZZP
Ročné zúčtovanie poistného je upravené v § 19 zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov (ďalej len „zákon“). Union zdravotná poisťovňa, a.s., bude prvýkrát vykonávať ročné zúčtovanie poistného za rok 2011 za svojich poistencov a preto pre nich pripravila základné informácie:
Príslušnosť zdravotnej poisťovne na podanie ročného zúčtovania poistného za rok 2011
Ročné zúčtovanie vykonáva tá zdravotná poisťovňa, v ktorej bol poistenec poistený v čase od 1.1.2011 do 31.12.2011.
Okruh osôb, za ktoré bude zdravotná poisťovňa vykonávať ročné zúčtovanie poistného za rok 2011:
samostatne zárobkovo činné osoby (živnostníci), ktorých vymeriavací základ z podnikania a inej samostatnej zárobkovej činnosti za rok 2011 presiahol úhrn minimálnych vymeriavacích základov (3 948,72 EUR );
samostatne zárobkovo činné osoby (živnostníci), ktoré boli v zdravotnej poisťovni za týmto účelom evidované z titulu príjmu z prenájmu od 01/2011 - 04/2011;
zamestnanci, ak počas roka mali „kolísavé príjmy“ zo závislej činnosti – t. j. mali mesiace s príjmom do, ale aj nad 2 233,50 EUR;
samoplatitelia, ak ich príjem z kapitálového majetku a z ostatných príjmov bol v roku 2011 vyšší ako úhrn minimálnych základov, t. j. presiahol sumu 3 948,72 EUR;
samoplatitelia, ktorí boli v zdravotnej poisťovni od 01.01.2011 do 30.04.2011 za týmto účelom evidovaní, nakoľko boli študenti denného štúdia nad 26 rokov veku života;
poistenci, ktorí mali príjem z kapitálového majetku a alebo mali príjem z ostatných príjmov;
poistenci, ktorí mali príjem z dividend v zmysle § 3 ods. 2 písm. c) a § 5 ods. 7 písm. i) zákona č. 595/2003 Z. z. o dani z príjmov a ich výška presiahla 329,06 EUR.
Okruh osôb, za ktoré nemusí zdravotná poisťovňa vykonať ročné zúčtovanie poistného za rok 2011:
samoplatitelia, ak ich príjem z kapitálového majetku a z ostatných príjmov v roku 2011 nepresiahol úhrn minimálnych základov, t. j. nepresiahol sumu 3 948,72 EUR/rok;
zamestnanci, ak ich príjem zo závislej činnosti vo všetkých mesiacoch u všetkých zamestnávateľov jednotlivo a ani v úhrnne nepresiahli trojnásobok priemernej mesačnej mzdy (2 233,50 EUR) a nemali príjem z kapitálového majetku, ostatných príjmov a dividend;
zamestnanci, ak ich príjem zo závislej činnosti vo všetkých mesiacoch u všetkých zamestnávateľov jednotlivo presiahli trojnásobok priemernej mesačnej mzdy (2 233,50 EUR) a nemali príjem z kapitálového majetku, ostatných príjmov a dividend;
samostatne zárobkovo činné osoby, ak ich vymeriavací základ z príjmov z podnikania a z inej samostatnej zárobkovej činnosti nepresiahli úhrn minimálnych základov (3 948,72 EUR/rok) a nemali príjem z kapitálového majetku, ostatných príjmov a z dividend;
poistenci, ktorí počas roka 2011 boli časť roka zdravotne poistení v cudzine, kde vykonávali zárobkovú činnosť a časť roka boli verejne zdravotnej poistení v Slovenskej republike a nemali príjmy z kapitálového majetku, ostatných príjmov a dividend;
poistenci, ktorým nevznikla povinnosť podať za rok 2011 daňové priznanie,
poistenci, ktorí mali príjem z dividend a ich výška nepresiahla sumu 329,06 EUR;
poistenci, ktorí mali príjem, z ktorého sa daň vyberá zrážkou alebo s príjmom, ktorý je oslobodený od dane (okrem príjmu, ktorý je uvedený v predchádzajúcom bode);
poistenci, ktorí zomreli alebo boli vyhlásení za mŕtvych;
Termíny ročného zúčtovania poistného za rok 2011 v roku 2012
28. február 2012: povinnosť zamestnávateľa predložiť tzv. ročný súhrnný výkaz preddavkov na poistné za rok 2011, v ktorom uvedie v členení podľa jednotlivých zamestnancov všetky údaje potrebné pre vykonanie ročného zúčtovania poistného. Tlačivo sprístupnila zdravotná poisťovňa v pdf formáte aj na svojej webovej stránke v sekcii Tlačivál. Ak mal zamestnávateľ počas roka 2011 viac ako 2 zamestnancov, je povinný tento výkaz zaslať výlučne elektronicky, t.j. dávkou cez portál, na CD, DVD nosiči atď.;
31. marec 2012: lehota podľa § 19 ods. 2 zákona; povinnosť platiteľa poistného predložiť zdravotnej poisťovni doklad o oznámení daňovému úradu o predĺžení lehoty na podanie daňového priznania;
31. máj 2012: lehota podľa § 19 ods. 5 zákona na splnenie si povinnosti voči zdravotnej poisťovni a oznámenia jej všetkých potrebných údajov na určenie preddavkov na poistné pre vykonanie ročného zúčtovania poistného za rok 2011, pretože v opačnom prípade bude zdravotná poisťovňa oprávnená postupovať v zmysle § 20 ods. 5 zákona;
30. september 2012: povinnosť zdravotnej poisťovne vykonať ročné zúčtovanie poistného a zaslať platiteľom poistného písomné oznámenie o výsledku ročného zúčtovania poistného, ak je výsledkom ročného zúčtovania poistného preplatok. Ak výsledkom ročného zúčtovania poistného bude nedoplatok, zdravotná poisťovňa vydá výkaz nedoplatkov;
31. október 2012: povinnosť zdravotnej poisťovne vykonať ročné zúčtovanie poistného tým platiteľom, ktorí mali predĺženú lehotu na podanie daňového priznania a zaslať im písomné oznámenie o výsledku ročného zúčtovania poistného, ak je výsledkom ročného zúčtovania poistného preplatok. Ak výsledkom ročného zúčtovania poistného bude nedoplatok, zdravotná poisťovňa vydá výkaz nedoplatkov;
15 dní od doručenia výsledku ročného zúčtovania poistného: lehota podľa § 19 ods. 12 zákona na možnosť podania nesúhlasného stanoviska uvedeného v oznámení alebo podania námietok voči výsledku uvedenom vo výkaze nedoplatkov;
45 dní od uplynutia lehoty podania námietky: lehota na úhradu nedoplatku z ročného zúčtovania poistného platiteľom poistného a zároveň povinnosť zdravotnej poisťovne na úhradu preplatku z ročného zúčtovania poistného platiteľom poistného.
V prípade ak výsledok ročného zúčtovania nedosiahne výšku najmenej 5 EUR, povinnosť odviesť nedoplatok alebo preplatok nevzniká.
V prípade akýchkoľvek ďalších otázok ohľadne ročného zúčtovania poistného nás môžete kontaktovať e-mailom na adrese rzzp@union.sk alebo na telefonickej linke zákazníckeho centra 0850 003 333.

References: § 19
 § 3
 § 5
 § 19
 § 19
 § 20
 § 19